करणी सेना ने फिल्म के रिलीज़ के पहले ही ऐलान कर दिया था कि इसके नतीजे भुगतने पड़ेंगे. करणी सेना जो उत्पात कर रही है वो अचानक नहीं हुआ है. ये विवाद खिंचते-खिंचते तोड़फोड़ और आगजनी के मोड़ पर पहुंचा है. फिल्म के शुरुआती विवाद उठने के वक्त सीएम वसुंधरा ने सूचना प्रसारण मंत्री स्मृति ईरानी को फिल्म के दृश्यों को काटने के बाद ही रिलीज करने लिए पत्र लिखा था. लेकिन सिर्फ पत्र लिखना भर या फिर बैन लगाना ही वास्तविक समस्या का हल नहीं था. पद्मावत पर भारी विरोध को देखते हुए फिल्म के रिलीज के पहले राज्य सरकार खुद भी राजपूत समाज के नुमाइंदों के साथ फिल्म का प्रिव्यू कर सकती थी. शायद उस प्रिव्यू से फिल्म से जुड़े ‘अनदेखे और बहुत सुने’ विवादों का तीन घंटे में ही ‘द एंड’ हो गया होता.